“Китобхонлар байрами”ни ўтказиш

Низомига 2-илова

**“Китобим - офтобим” номли китоб ҳафталигини ўтказиш**

**ТАРТИБИ**

“Китобим-офтобим” номли китоб ҳафталиги мактабда “Китоблар байрами” тадбирларини ўтказиш бўйича тузилган Ташкилий гуруҳ ва бошланғич синфлар раҳбарлари томонидан ҳар йили март ойида 1-4-синф ўқувчилари ўртасида ташкил этилади.

Ташкилий гуруҳ томонидан “Китобим-офтобим” номли 5 кунлик китоб ҳафталигини ўтказиш режаси ишлаб чиқилади ва унинг аниқ кунлари белгиланади.

Ҳафталик давомида мактаб кутубхоначиси кутубхонада болалар адабиётлари кўргазмасини ташкил этади ва ҳафталик давомидаги эрталабки сафланишда синф раҳбарлари билан биргаликда ўқувчиларни кутубхонадаги мавжуд болалар адабиётлари билан таништиради ҳамда тадбирнинг мазмун-моҳияти ҳақида ўқитувчи ва ўқувчилар жамоасига батафсил маълумот беради.

Тегишли бошланғич синф раҳбарлари ва кутубхоначи томонидан ҳафталикнинг биринчи куни 1-синф, иккинчи куни 2-синф, учинчи куни 3-синф, тўр-тинчи куни 4-синф ўқувчилари ўртасида китобхонлик, китобларнинг билим эгаллашдаги аҳамияти, уларни асраб-авайлаб ўқиш, болаларга мўлжалланган китоблар ҳақида давра суҳбатлари ташкил этилади.

Ҳафталикнинг охирги 5-кунида мактабнинг фаоллар залида якуний тадбир ўтказилади.

Мазкур тадбирда 1-4 синф раҳбарлари тавсиясига кўра ҳар бир синфдан танлаб олинган 2-3 нафардан ўқувчилар ўзлари мустақил равишда ўқиган эртак, ҳикоя, масал ва бошқаларни сўзлаб бериш, ёдлаган шеърларидан намуналар айтиб бериш, китобларнинг аҳамияти тўғрисида билганларини сўзлаб бериш бўйича олдиндан тузилган сценарий асосида чиқишлар қилишлари ташкил этилади.

Ушбу тадбирда фаоллар залига 1-4-синф ўқувчилари, ота-оналар ва маҳалла фаоллари таклиф этилади.

Ҳафталикда фаол иштирок этган ўқувчилар ва уларнинг синф раҳбарлари мактаб маъмуриятининг “Фахрий ёрлиқ”лари ва эсдалик совғалари билан тақдирланади ва уларнинг исми-шарифлари эрталабки сафланишда маънавий рағбатлантириш сифатида барча мактаб ўқувчиларига эълон қилинади.

Ушбу тартибга ижодий ёндашган ҳолда тадбирнинг мақсад ва мазмунидан келиб чиқиб, ўзгартиришлар киритилиши ва ҳафталик давомида бошқа тегишли тадбирлар ҳам ташкил этилиши мумкин.

“Китобим-офтобим” номли китоб ҳафталиги 1-4 синф ўқувчилари ўртасида ҳар йили март ойида барча мактабларда ўтказилади, бундан ташқари, мактаб маъмуриятининг ташаббуси билан ўқув йилининг бошқа даврларида ҳам қўшимча равишда ташкил этилиши мумкин.